<classify> IKIWA ni siku moja tangu Yang Feng Glan, maarufu Malkia wa Tembo, kuhukumiwa miaka 17 jela, baada ya kupatikana na hatia ya kujihusisha na biashara haramu ya meno ya tembo, imefahamika kuwa raia huyo wa China, aliingia nchini Tanzania kwa mara ya kwanza mwaka 1975.Akitoa maelezo yake, Glan alibainisha kuwa aliingia nchini wakati wa ujenzi wa reli ya Mamlaka ya Reli ya Tanzania na Zambia TAZARA uliosi- mamiwa na China. Katika maelezo hayo ya onyo aliyoyatoa Kituo cha Polisi Oysterbay, Glan alidai kuwa alikuja Tanzania baada ya kumaliza Shahada ya Uchumi kutoka Chuo Kikuu cha Beijing Hunch.Glan ambaye sasa ana zaidi ya miaka 70, ni mtaalamu wa lugha ya Kiswahili kutoka Chuo cha Beijing Foreign Language, na ni mwanafunzi wa kwanza wa Kichina kufuzu Lugha ya Kiswahili, hivyo anaifahamu vizuri lugha hiyo ambayo alijifunza kwa miaka mitatu kuanzia mwaka 1971 hadi 1974. Glan ambaye ana mtoto wake wa kike anayejulikana kwa jina la Fei, aliwahi kuwa mkalimani wa serikali ya China nchini Tanzania.Alifanikiwa kufanya kazi ya ukalimani kwenye shirika la Tazara, ambayo reli yake imepita kwenye hifadhi kubwa ya Selous, ambayo wanyama wengi aina ya tembo wanapatikana. Inadaiwa kuwa baada ya kukamilika kwa ujenzi wa reli hiyo, Glan alirejea nchini kwao kufanya kazi katika idara ya biashara ya nje na baadae alirejea tena Tanzania mwaka 1993.Aliporudi alifanya kazi kwenye mgodi wa Makaa ya Mawe wa Kiwira mkoani Mbeya, ambako alipelekwa na serikali ya nchi yake kama mkalimani katika mgodi huo, ambao ulikuwa na wafanyakazi kutoka China. Mwaka 1995 alirudi tena China na baadaye mwaka 1997 alikuja tena Tanzania kutafuta soko la matunda. Baadaye alirudisha taarifa ambayo haikufanyiwa kazi kwa sababu uongozi wao ulibadilika.Miongoni mwa biashara alizozifanya hapa nchini ni ya mgahawa maarufu jijini Dar es Salaam, ambao unapatikana vyakula vya asili ya China, uliojulikana kama Beijing Great Wall Investment. Mgahawa huo ulitajwa kupitisha meno ya tembo kutoka kwa Manase Philemon na Salvius Matembo, ambao kwa pamoja walihukumiwa kifungo cha miaka 17 kila mmoja kwa makosa matatu ya kujihusisha na genge la uhalifu na uhujumu uchumi wa meno ya tembo 860 yenye thamani ya Sh bilioni 13.9.Kitengo cha Taifa na Kimataifa cha Uchunguzi wa Makosa Makubwa cha National and Transnational Serious Crimes Investigation Unit NTSCIU, kiligundua kuwa Glan alitumia mgahawa huo kufanya biashara hiyo haramu ya meno ya tembo. Mwaka 2012 Glan alikuwa Katibu Mkuu wa Baraza la Biashara kati ya Tanzania China na Afrika. Malkia huyo anadaiwa alikuwa akiwasaidia wawindaji haramu, kuwanunulia silaha za kivita na risasi kwa ajili ya kufanikisha ujangili huo.Kwamba alikuwa akiunganisha watu wa ndani na soko la kimataifa. Glan kabla ya kukamatwa nchini mwaka 2015, alikuwa akitafutwa kwa miaka mingi na inadaiwa alikuwa akiendesha shughuli hiyo kwa miaka zaidi ya 14.Mshitakiwa huyo na wenzake, walikaa miaka mitano gerezani na upande wa mashitaka ukiongozwa na jopo la Mawakili wa Serikali Wakuu, Paul Kadushi, Faraja Nchimbi, Saimon Wankyo na Salum Msemo walibadilisha hati ya awali ya mashitaka na kuwasomea mapya, ambayo ni kuongoza genge la uhalifu, kuongoza makosa ya uhujumu uchumi na kufanya biashara ya meno ya tembo.Walidaiwa kuwa kati ya Januari mosi 2000 na Mei 22,2014 walijihusisha na biashara ya nyara za serikali. Katika kipindi hicho washitakiwa hao wanadaiwa kufanya biashara ya vipande 860 vya meno ya tembo yenye thamani ya Sh bilioni 13.9, bila ya kuwa na leseni iliyotolewa na Mkurugenzi wa Wanyama pori.Wanadaiwa kuwa kati ya Januari Mosi, 2000 na Mei 22,2014 kwa makusudi raia wa China, Glan aliongoza na kufadhili vitendo vya kijinai kwa kukusanya na kusafirisha vipande hivyo 860 vya meno ya tembo, bila ya kuwa na kibali chochote kile kutoka kwa Mkurugenzi wa Wanyamapori.Kwa upande wa washitakiwa, Manase na Matembo, wanadaiwa kuongoza makosa ya uhujumu uchumi kwa kusaidia biashara ya nyara za serikali kwa kukusanya, kusafirisha na kuuza meno ya tembo kwa nia ya kujipatia faida. Akizungumza baada ya kutolewa kwa hukumu hiyo jana, Mkurugenzi wa Mashitaka nchini DPP, Biswalo Mganga alisema ni muhimu kwa wadau wote nchini kuongeza ushirikiano katika mapambano dhidi ya vitendo vya kijangili ambavyo kwa kiasi kikubwa vimelisababishia taifa hasara hasa katika upotevu wa maliasili muhimu, hususan wanyamapori kama tembo na wengineo.  <topic>: kitaifa 